
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 131/2010 pentru modificarea şi completarea Ordonanţei Guvernului nr. 39/1996 privind înfiinţarea şi funcţionarea Fondului de garantare a depozitelor în sistemul bancar, cu care comisia noastră a fost sesizată în fond cu adresa Biroului Permanent nr.  PLx.105 din 16 martie 2011.
	PREŞEDINTE,

Viorel ŞTEFAN 

RAPORT

asupra proiectului de Lege privind aprobarea Ordonanţei de urgenţă a 
Guvernului nr. 131/2010 pentru modificarea şi completarea Ordonanţei 
Guvernului nr. 39/1996 privind înfiinţarea şi funcţionarea 
Fondului de garantare a depozitelor în sistemul bancar
Cu adresa nr. PLx.105 din 16 martie 2011, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 131/2010 pentru modificarea şi completarea Ordonanţei Guvernului nr. 39/1996 privind înfiinţarea şi funcţionarea Fondului de garantare a depozitelor în sistemul bancar.
La întocmirea raportului s-a avut în vedere avizul Consiliului Legislativ nr. 1630/24.12.2010 şi avizul Comisiei pentru politică economică, reformă şi privatizare nr. 21/52/22.03.2011 şi avizul Comisiei juridice, de disciplină şi imunităţi.
Proiectul de Lege are ca obiect de reglementare, în principal, modul prin care se legiferează condiţiile referitoare la constituirea, administrarea şi utilizarea fondului special pentru despăgubirea persoanelor prejudiciate prin măsurile dispuse şi implementate în cursul administrării speciale, a cărui gestionare va fi realizată de Fondul de garantare a depozitelor în sistemul bancar.

Prin OUG 26/20010 de modificare şi completarea a OUG 99/2006 a fost introdus principiul potrivit căruia adoptarea măsurilor de restructurare a instituţiei de credit trebuie să asigure creditorilor acesteia un tratament care să nu fie mai puţin favorabil decât dacă instituţia în cauză ar fi intrat direct în faliment, în absenţa măsurilor de restructurare. În acest sens, creditorii şi orice persoană care se consideră prejudiciată prin măsurile respective se pot adresa instanţei judecătoreşti pentru repararea prejudiciului, cuantumul despăgubirilor fiind limitat la diferenţa dintre valoarea estimată care va fi obţinută de creditor dacă instituţia de credit ar fi intrat direct în lichidare/faliment şi valoarea efectiv obţinută pentru creanţa sa în procedura lichidării instituţiei de credit, ulterior aplicării măsurilor de restructurare.

Totodată, actul normativ vizează şi următoarele aspecte:

1. Stabilirea plafonului de garantare a depozitelor la echivalentul în lei al sumei de 100.000 euro – nivel aplicabil începând cu 31 decembrie 2010, conform prevederilor Directivei 2009/14/CE.

2. Eliminarea din categoria resurselor financiare ale schemei de garantare a depozitelor a liniilor de credit stand-by acordate de instituţiile de credit.

3. Revizuirea criteriilor de eligibilitate pentru membrii Consiliului de Administraţie al Fondului astfel încât niciunul dintre membrii acestui for să nu deţină în cadrul vreunei instituţii de credit calitatea de angajat sau director, membru al consiliului de administraţie, comitetului de supraveghere ori directoratului acestuia.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanţelor Publice doamna Magda Ioniţă – şef serviciu, iar din partea Băncii Naţionale a României doamna Veronica Răducănescu – director şi doamna Angela Dimonu – şef serviciu.
La lucrările comisiei au participat  31  deputaţi, din totalul de 33 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 9 martie 2011.

Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr. 131/2010 pentru modificarea şi completarea Ordonanţei Guvernului nr. 39/1996 privind înfiinţarea şi funcţionarea Fondului de garantare a depozitelor în sistemul bancar, în şedinţa din data de 29.03.2011, comisia propune supunerea spre dezbaterea şi adoptarea Plenului Camerei Deputaţilor a proiectului de Lege cu amendamentul prezentat în anexă.
	PREŞEDINTE,

Viorel ŞTEFAN
	SECRETAR,

Iuliu NOSA


Şef serviciu

Consilier parlamentar

Gica Roşu

Consilier parlamentar

Mariana Bărdiţă

Expert parlamentar

Vasilica Popa       
ANEXĂ

I. Amendament admis
În urma dezbaterii, Comisia propune adoptarea proiectului de lege cu următorul amendament:
	Nr. crt.
	Text OUG 131/2009
	Text SENAT
	Amendamente propuse
	Motivarea 
amendamentelor propuse

	1 
	
	Titlul legii:

LEGE

privind aprobarea Ordonanţei de urgenţă a Guvernului nr. 131/2010 pentru modificarea şi completarea Ordonanţei Guvernului nr. 39/1996 privind înfiinţarea şi funcţionarea Fondului de garantare a depozitelor în sistemul bancar
	Nemodificat 
	

	2 
	
	Articol unic. – Se aprobă Ordonanţa de urgenţă a Guvernului nr. 131 din 28 decembrie 2010 pentru modificarea şi completarea Ordonanţei Guvernului nr. 39/1996 privind înfiinţarea şi funcţionarea Fondului de garantare a depozitelor în sistemul bancar, publicată în Monitorul Oficial al României, Partea I, nr. 893 din 30 decembrie 2010, cu următoarea modificare:
	Articolul unic se modifică şi va avea următorul cuprins:

 Articol unic. – Se aprobă Ordonanţa de urgenţă a Guvernului nr. 131 din 28 decembrie 2010 pentru modificarea şi completarea Ordonanţei Guvernului nr. 39/1996 privind înfiinţarea şi funcţionarea Fondului de garantare a depozitelor în sistemul bancar, publicată în Monitorul Oficial al României, Partea I, nr. 893 din 30 decembrie 2010.
	

	3 
	____________
	- La articolul unic, după punctul 12 se introduce un nou punct, pct. 13, cu următorul cuprins:

„13. Punctul 14 din anexă se abrogă.”
	Se elimină.  

Autor:

Comisia pentru buget, finanţe şi bănci 
	1. Abrogarea punctului 14 din Lista depozitelor negarantate a Ordonanţei Guvernului nr. 39/1996, implică intrarea automată sub aria de acoperire a schemei de garantare a depozitelor a tuturor companiilor, indiferent de dimensiunea acestora din urmă.
2. Această modificare ar presupune un efort suplimentar de la buget, în situaţia în care resursele financiare ale Fondului ar fi insuficiente pentru acoperirea plăţii compensaţiilor al căror volum ar creşte prin introducerea acestei noi categorii eligibile la garantare.

3. Nu a fost derulată procedura de notificare a acestui amendament cu forurile europene. Astfel, potrivit alin. (2) al art. 12 din Directiva nr. 94/19/CE privind sistemele de garantare a depozitelor, astfel cum a fost modificată şi completată prin Directiva nr. 2009/14/CE,  transpus în legislaţia naţională prin intermediul art. 56 alin. (1) din O.G. 36/1996 (r2) privind înfiinţarea şi funcţionarea Fondului de garantare a depozitelor în sistemul bancar, cu modificările şi completările ulterioare, este necesară informarea Comisiei Europene şi a Comitetului Bancar European cu privire la orice intenţie de modificare a anexei incluzând lista depozitelor negarantate, procedură necesar a fi derulată anterior legiferării respectivului amendament.

